Document ID: 32001L0092

Direktiva Komisije 2001/92/ES
z dne 30. oktobra 2001
o prilagoditvi Direktive Sveta 92/22/EGS o varnostnih steklih in materialih za zasteklitev na motornih vozilih in njihovih priklopnikih ter Direktive Sveta 70/156/EGS o približevanju zakonodaje držav članic o homologaciji motornih in priklopnih vozil tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil(1), kakor je bila nazadnje spremenjena z Direktivo Evropskega parlamenta in Sveta 2000/40/ES(2), in zlasti člena 13(2) direktive,
ob upoštevanju naslednjega:
(1) Direktiva Sveta 92/22/EGS z dne 31. marca 1992 o varnostnih steklih in materialih za zasteklitev na motornih vozilih in njihovih priklopnikih(3), kakor je bila spremenjena z Aktom o pristopu Avstrije, Finske in Švedske, je ena od posamičnih direktiv o postopku ES-homologacije, ki ga vzpostavlja Direktiva 70/156/EGS. Zato se določbe, opredeljene v Direktivi 70/156/EGS v zvezi s sistemi, sestavnimi deli in samostojnimi tehničnimi enotami vozil, uporabljajo za Direktivo 92/22/EGS.
(2) Zaradi poenotenja postopka ES-homologacije je treba uvesti opisni list, določen v Direktivi 70/156/EGS, ter spremeniti certifikat o homologaciji, ki temelji na Prilogi VI k navedeni direktivi.
(3) Poleg tega bi bilo treba poenostaviti postopke homologacije zaradi ohranjanja enakovrednosti med določenimi posamičnimi direktivami in ustreznimi predpisi Gospodarske komisije ZN za Evropo (UN/ECE), kakor je predvideno v členu 9(2) Direktive 70/156/EGS. Najprej bi bilo treba tehnične zahteve Direktive 92/22/EGS nadomestiti s tehničnimi zahtevami Pravilnika št. 43 UN/ECE.
(4) Zato je treba ustrezno spremeniti Direktivi 92/22/EGS in 70/156/EGS.
(5) V tej direktivi predvideni ukrepi so skladni z mnenjem Odbora za prilagajanje tehničnemu napredku, ustanovljenega na podlagi Direktive 70/156/EGS -
SPREJELA NASLEDNJO DIREKTIVO:
Člen 1
Direktiva 92/22/EGS se spremeni:
1. Člen 1(1) se nadomesti z:
"1. Države članice podelijo ES-homologacijo za vsa varnostna stekla in materiale za zasteklitev motornih in priklopnih vozil, ki ustrezajo konstrukcijskim in preskusnim zahtevam, določenim v prilogah."
2. Prvi odstavek člena 2 se nadomesti z:
"Vse vloge za podelitev ES-homologacije sestavnega dela vloži proizvajalec ali njegov pooblaščeni zastopnik v državi članici. Države članice izdajo proizvajalcu ali njegovemu pooblaščenemu zastopniku oznako ES-homologacije sestavnega dela skladno z vzorcem, podanim v Prilogi II A, za vsak tip varnostnega stekla in za vsak material za zasteklitev motornih in priklopnih vozil, ki jima podelijo homologacijo na podlagi člena 1."
3. V členu 4 se doda drugi odstavek:
"Pristojni organi držav članic obveščajo drug drugega po postopku, določenem v členu 4(6) Direktive 70/156/EGS, o vsaki homologaciji sestavnega dela, ki so jo podelili, zavrnili ali preklicali na podlagi te direktive."
4. Člen 8 se nadomesti z:
"Člen 8
V tej direktivi vozilo pomeni vsako motorno vozilo, namenjeno uporabi na cesti, z nadgradnjo ali brez nje, z vsaj štirimi kolesi in z največjo konstrukcijsko dovoljeno hitrostjo večjo od 25 km/h, in njihova priklopna vozila, z izjemo tirnih vozil, kmetijskih in gozdarskih traktorjev ter delovnih strojev."
5. Priloge se spremenijo:
(a) seznam prilog ter Prilogi I in II se nadomestijo s Prilogo k tej direktivi;
(b) dodatek k Prilogi III se črta.
Člen 2
1. Od 1. julija 2002 države članice ne smejo zaradi razlogov v zvezi z varnostnimi stekli ali materiali za zasteklitev na motornih in priklopnih vozilih:
- zavrniti podelitve ES-homologacije ali nacionalne homologacije za tip vozila ali homologacije sestavnega dela za varnostna stekla ali materiale za zasteklitev za motorna in priklopna vozila niti
- zavrniti registracije ali prepovedati prodaje ali začetka uporabe vozil ali prepovedati prodaje ali začetka uporabe varnostnega stekla ali materialov za zasteklitev za motorna in priklopna vozila,
če ta varnostna stekla ali materiali za zasteklitev za motorna in priklopna vozila izpolnjujejo zahteve iz Direktive 92/22/EGS, kakor je bila spremenjena s to direktivo.
2. Od 1. oktobra 2002 države članice:
- ne smejo več podeljevati ES-homologacije in
- lahko zavrnejo podelitev nacionalne homologacije
za katerikoli tip vozila zaradi razlogov v zvezi s katerim koli tipom varnostnega stekla ali materialov za zasteklitev za motorna in priklopna vozila, če niso izpolnjene zahteve Direktive 92/22/EGS, kakor je bila spremenjena s to direktivo.
3. Od 1. julija 2003 veljajo za namene člena 7(2) Direktive 70/156/EGS zahteve za varnostna stekla kot sestavni del Direktive 92/22/EGS, kakor je bila spremenjena s to direktivo.
4. Z odstopanjem od odstavka 3 lahko države članice še naprej podeljujejo ES-homologacijo ter odobrijo prodajo in začetek uporabe varnostnega stekla in materialov za zasteklitev, namenjenih za uporabo kot nadomestni deli, za motorna in priklopna vozila, ki ustrezajo določbam Direktive 92/22/EGS v različici, veljavni pred začetkom veljavnosti te direktive, če so ta varnostna stekla in materiali za zasteklitev za motorna in priklopna vozila:
- namenjena za vgradnjo na vozila, ki so že v uporabi, in
- če ustrezajo zahtevam direktive, ki je bila veljavna ob prvi registraciji vozil.
Člen 3
V Prilogi I k Direktivi 70/156/EGS se doda točka 9.5.1.5:
"9.5.1.5 Dodatna oprema vetrobranskega stekla, njena namestitev ter kratek opis morebitnih električnih/elektronskih delov."
Člen 4
1. Države članice sprejmejo zakone in druge predpise, potrebne za uskladitev s to direktivo, najpozneje do 30. junija 2002. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 5
Ta direktiva začne veljati dvajseti dan po objavi v Uradnem listu Evropskih skupnosti.
Člen 6
Ta direktiva je naslovljena na države članice.
V Bruslju, 30. oktobra 2001

Labels: 7
8
1